31992R3578
L 364/11
JURNALUL OFÍCIAL AL UNIUNII EUROPENE
REGULAMENTUL (CEE) NR. 3578/92 AL CONSILIULUI
din 7 decembrie 1992
de modificare a Regulamentului (CEE) nr. 1107/70 privind acordarea de ajutoare pentru transportul feroviar, rutier și pe căi navigabile interioare
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 75,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
întrucât Regulamentul (CEE) nr. 1107/70 (4) prevede că statele membre pot promova dezvoltarea transportului combinat acordând ajutoare pentru investiția în infrastructură și în echipamentele fixe și mobile necesare transbordării sau cheltuielilor de exploatare ale unui serviciu de transport combinat intracomunitar în tranzitul prin teritoriul țărilor terțe;
întrucât evoluția transportului combinat arată că pentru Comunitate, ca întreg, faza inițială de introducere a acestei tehnologii nu s-a încheiat încă și întrucât sistemele de ajutor ar trebui, prin urmare, menținute încă o perioadă;
întrucât posibilitatea de acordare a unui asemenea ajutor pentru cheltuielile de exploatare a serviciilor de transport combinat care traversează o țară terță este garantată numai în cazurile specifice ale Austriei, Elveției și ale statelor din fosta Iugoslavie;
întrucât nevoia de a atinge rapid coerența economică și socială în cadrul Comunității impune accentuarea investițiilor în echipamente rutiere și feroviare specifice transportului combinat, în special în cazurile în care acestea prezintă o alternativă pentru lucrările la infrastructură care nu pot fi încheiate în termen scurt;
întrucât, în plus, asigurarea ajutorului pentru echipamentele rutiere specifice transportului combinat ar fi o metodă eficientă de încurajare a întreprinderilor mici și mijlocii de a apela la serviciile transportului combinat;
întrucât ajutoarele pentru echipamentul specific transportului combinat ar stimula dezvoltarea unei noi tehnologii bimodale și de transbordare;
întrucât, într-o fază limitată inițială, posibilitatea de acordare a ajutorului ar trebui, prin urmare, extinsă la investițiile în facilități de transport destinate special transportului combinat, cu condiția ca facilitățile să fie folosite exclusiv în acest scop;
întrucât sistemele actuale de ajutor ar trebui menținute în vigoare până la 31 decembrie 1995 și Consiliul ar trebui să decidă, în condițiile prevăzute în tratat, cu privire la sistemele care se vor aplica ulterior sau, dacă este cazul, la condițiile de reziliere a unui asemenea ajutor;
întrucât Regulamentul (CEE) nr. 1107/70 ar trebui modificat în consecință,
ADOPTĂ PREZENTUL REGULAMENT:
Articolul 1
La articolul 3 din Regulamentul (CEE) nr. 1107/70, punctul 1 litera (e) se înlocuiește cu următorul text:
„(e)
până la 31 decembrie 1995, în cazul în care ajutoarele se acordă ca măsură temporară și au scopul de a facilita dezvoltarea transportului combinat, aceste ajutoare trebuie să fie destinate pentru:
-
investițiile în infrastructură
sau
-
investițiile în echipamentele fixe sau mobile necesare pentru transbordare
sau
-
investițiile în echipamentele de transport destinate în mod special transportului combinat și utilizate exclusiv în transportul combinat
sau
-
cheltuielile de exploatare a serviciilor de transport combinat în tranzit prin Austria, Elveția sau statele din fosta Iugoslavie.
Comisia prezintă Consiliului un raport privind măsurile menționate anterior, la fiecare doi ani, furnizând detalii, inter alia, privind destinația ajutoarelor, cuantumul și impactul acestora asupra transportului combinat. Statele membre furnizează Comisiei informațiile necesare pentru elaborarea raportului.
Până la 31 decembrie 1995, Consiliul, hotărând pe baza unei propuneri a Comisiei, decide în condițiile prevăzute în tratat, cu privire la sistemele care se vor aplica ulterior și, dacă este cazul, la condițiile de reziliere a lor.”
Articolul 2
Prezenta decizie intră în vigoare în a treia zi de la publicarea în Jurnalul Oficial al Comunităților Europene.
Se aplică de la 1 ianuarie 1993.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 decembrie 1992.